钦定古今图书集成/方舆汇编/职方典/第1538卷 > 《喜客泉记》前人
## 钦定古今图书集成/方舆汇编/职方典/第1538卷 > 《喜客泉记》前人

平坝西南十里，有泉涌焉，汇而成池，溢而成溪，湛然
甘冽，可鉴可酌，冬温而夏清，客至语笑，明珠翠玉，累
累而沸。风恬日霁，晶莹射目。客语在左则左应，在右
则右应，众寡亦如之，如酬酢然。於戏奇哉！因名之曰
“喜客。”夫泉岂喜千客乎？居人农呼而市嚣，樵歌而牧
唱，以佃以渔，嬉谑错杂，泉盖常喜之矣。时和而岁丰，
兵偃而民息，庶而冨，冨而教泉，岂不益喜乎？故池以
待汲，溪以待灌，温以御冬，寒以解愠，为云为霖，荫泽
万数者，喜之征也。“甘以受和，冽以自澄，明以辨义，恒
以无息，以昭时出”者，喜之具也。岂独喜于客乎？以喜
客名者，天下之事，进而丑物则争，退而自卑则裕。是
故利物者，众水所同也；喜客者，兹泉“所独也。”逊美于
众而退名其所独，天下莫与争能矣。予尝愬河、洛、江、
淮之源，肆观于东海，泛三峡，过洞庭，望彭蠡，泊牛渚，
酌中泠，辨惠泉，俯龙湫于浚湖，翫玉泉于钱塘。历青、
兖、幽、并、雍、益之墟，浴温泉，觞醴泉，式甘泉，理盐泉。或
怡神于浩淼，或鼓楫于风涛，或契心于青澜，或肆志
于异味。大小不伦，而所见亦多矣。今日始于泉，遇，则
泉之喜盖非私予一人，而予固为泉所喜也，不亦奇
且幸哉！泉去官道不数十步，鲜有问者，以是知遇与
不遇，不独人为然也，是故重感焉。